Xabier Navarro

Xabier Navarro Etxeberria, Jota ezizenez ezaguna (Alegia, 1963) euskal soinu teknikaria da.

Hastapenak 
1980an elektronika munduan barneratzen hasi zen, eta orduantxe eman zituen soinuaren munduan lehen urratsak: 5 mikrotarako nahaste-mahai bat fabrikatuz, hain zuzen ere. Urte berean, lehen sonorizazioa ere egin zuen: artean oso ezaguna ez zen Jotakie taldearen kontzertu batean izan zen. Gero zuzeneko emanaldietan aritu zen, zenbait enpresatan laguntzaile gisa. 1986ean bere lehen grabazio-ikasketak egin zituen Madrilen, eta handik bueltan bere lehen estudioa prestatu zuen Tolosako Amarotz auzoan, 8 pistatako grabagailu batekin.

Egin Irratiko garaia 

90. hamarkadan Egin Irratian aritu zen soinu teknikari; bertan esatari ere aritu zen, "Triki not dead" saioa eramanez ("Igande eguerdiko erromeria", 1996-98 artean); garai hartan izan zen trikitixaren gorakadaren bultzatzaile nagusietako bat izan zelarik. Euskarri analogikoetatik digitalerako trantsizioaren hastapenak ziren, eta bertan ezagutu zituen lehen CD erreproduktoreak; baita gerora bere bikotea izango zen Maribi Ugarteburu ere.

Amorototik 
Jotak ezin konta ahalako musika taldeak sonorizatu eta grabatu ditu. Bestalde, Bilboko Kafe Antzokia 1995ean ireki zenetik bera izan da zuzeneko emanaldietako soinu-arduraduna. Modu bolondresean ere sarri aritu da, hala nola Arrakala Irratiko (Lekeitio) gailuen konponketa eta mantenuan, edo interesa duen jendeari "zuk zeuk egin" metodoaren tailerrak emanez.

Egun Amoroton bizi da, Goiogane baserrian; etxeko kortan, 1999 urtean, Musikorta soinu estudioa muntatu zuen Etsaiak taldeko Paul Erdoziarekin batera. 2016ean Xoxoa diskoetxe historikoan Jean Phocasek erabilitako mahai analogikoa berreskuratu eta konpondu zuen, bere grabazio tresna nagusi bihurtuz.

Erreferentziak

Kanpo estekak 

 Musikorta

Alegiarrak
Amorotoarrak
Soinu teknikariak